SKRIFTLIG FORESPØRGSEL E-0331/03

af Joan Vallvé (ELDR) til Kommissionen

(10. februar 2003)

Om: Europæisk agentur for øområder

I en skriftlig forespørgsel E-2303/01(1) af 31. juli 2001, blev der over for Kommissionen gjort rede for de problemer, som virksomhederne i øområder uden for den yderste periferi står overfor, idet de på grund af deres beliggenhed i kontinentets randområder har en ringere konkurrenceevne, fordi de har transportomkostninger, der er meget højere end alle andre områder på det europæiske kontinent, ligesom de hverken har adgang til jernbaner, motorveje eller andre former for landtransport. Dette er virkelig et handicap i et frihandelsområde som EU's fælles marked.

De europæiske agenturer har bl.a. til opgave at fremme aktiviteterne på det indre marked ved at udføre regulerende funktioner, tilbyde industrisektorerne tjenesteydelser osv. Oprettelsen af et europæisk agentur for øområder er et nødvendigt og hensigtsmæssigt instrument for at opveje den manglende adgang til frihandelsområdet, som øområderne uden for den yderste periferi lider under. Et europæisk agentur for øområder kunne også løse de tekniske problemer, der opstår på grund af områders økarakter. Det bør erindres, at der bor over 14 millioner europæere i de europæiske øområder.

På spørgsmålet om, hvad Kommissionen mente om det forhold, at det var vanskeligt for visse europæiske regioner at få adgang på lige fod med andre til et så grundlæggende princip i EU som det frie marked og fri konkurrence, og om den var indforstået med, at der oprettes et europæisk agentur for øområder, blev det svaret, at Kommissionen havde indledt en undersøgelse af situationen for øerne i EU, og at der som led i undersøgelsen ville blive oprettet en database over øregionerne, ligesom der ville blive foretaget en objektiv diagnose af situationen, der skulle omfatte en opregning og en vurdering af problemerne i øområderne og de særlige behov, som øer har. Den videnskabelig undersøgelse havde dog ikke til formål at drøfte berettigelsen af et europæisk agentur for øområder. Undersøgelsen skulle stå på i et år.

Undertegnede medlem vil gerne have oplyst, om Kommissionen har afsluttet den nævnte undersøgelse, og om den i så fald har iværksat en dialog om spørgsmålet? Vil Kommissionen gå ind for, at der oprettes et europæisk agentur for øområder? Vil Kommissionen overveje muligheden for, at dette placeres på De Baleariske Øer?

(1) EFT C 81 E af 4.4.2002, s. 148.

Svar afgivet på Kommissionens vegne af Michel Barnier

(10. marts 2003)

Kommissionen har, som det understreges af det ærede medlem, iværksat en undersøgelse af situationen på øerne i EU.

Kommissionen gennemgår for tiden de endelige rapporter fra undersøgelsen, som den modtog fra kontrahenten den 31. januar 2003.

Spørgsmålet om oprettelse af et agentur for EU's øområder behandles ikke i undersøgelsen, der har en videnskabelig karakter.

Når Kommissionen har gennemgået rapporterne, vil den offentliggøre resultaterne. Kommissionen ser gerne, at resultaterne bliver genstand for en debat, der kunne omfatte de spørgsmål, som det ærede medlem gør opmærksom på.

Kommissionen har noteret sig det ærede medlems forslag. Den har dog ikke på nuværende tidspunkt planer om at oprette et agentur for EU's øområder.